Univerzita Pardubice

Univerzita Pardubice (latinský názov Universitatis Pardubicensis) je verejná vysoká škola univerzitného typu sídliaca v Pardubiciach, hlavnom meste Pardubického kraja. Okrem toho má svoje dislokované pracovisko v Českej Třebovej a Litomyšli. Vznikla roku 1950 ako jednofakultná Vysoká škola chemická a svoj súčasný názov nesie od 31. marca 1994. S ​​10 500 študentmi bakalárskych, magisterských i doktorandských študijných odborov sa radí medzi stredne veľké univerzity. Tvorí ju sedem fakúlt a jeden vysokoškolský ústav. Súčasným rektorom univerzity je prof. Ing. Libor Čapek, Ph.D..

História 

História pardubickej univerzity je zviazaná s rozvojom dopravnej siete a potravinárskeho, strojárskeho a chemického priemyslu v celom regióne. Tunajšie chemické podniky navrhli zriadenie Vysokej školy chemickej už roku 1945, pričom jej vznik československá vláda schválila 27. júna 1950. Výučba sa začala 15. októbra 1950 v priestoroch pekárenskej a cukrárenskej priemyslovky a od akademického roka 1951/52 sa univerzita premiestnila do štátnej priemyselnej školy na námestí Čs. légií. Túto budovu využíva dodnes. Prvým a dlhoročným rektorom univerzity bol prof. Jiří Klikorka.

V roku 1953 sa názov školy zmenil na Vysoká škola chemicko-technologická (VŠCHT). V tej dobe išlo o jednofakultnú vysokú školu. Zázemie školy sa postupne rozširovalo, napríklad na začiatku 60. rokov bolo k historickej budove priemyselnej školy pristavené severné a západné krídlo, v štvrti Doubravice na okraji mesta bol postavený areál pre technologické katedry a v obvode Pardubice II boli vybudované nové vysokoškolské internáty, menza a telovýchovné zariadenia – tu sa teraz nachádza hlavný univerzitný kampus.

Univerzitou sa pardubická vysoká škola stala 17. januára 1991 prijatím nového štatútu, ktorý znamenal zriadenie dvoch fakúlt; dovtedajšiu Fakultu chemicko-technologickú doplnila nová Fakulta územnej správy (od roku 1993 Fakulta ekonomicko-správna). Ako tretia vznikla v roku 1993 Dopravná fakulta Jana Pernera. V roku 1994 sa v súvislosti s týmto rozvojom zmenil názov školy na Univerzita Pardubice. V roku 1997 bola otvorená novopostavená Univerzitná knižnica, ku ktorej bola roku 1999 pripojená aula s viacerými posluchárňami. Ako v poradí štvrtá fakulta vznikla v roku 2001 Fakulta humanitných štúdií, ktorá nesie od roku 2005 názov Fakulta filozofická. V júli 2005 bola v Litomyšli založená Fakulta reštaurovania, v roku 2007 bola zriadená Fakulta zdravotníckych štúdií (v rokoch 2002 – 2006 Ústav zdravotníckych štúdií) a v roku 2008 bola zriadená Fakulta elektrotechniky a informatiky (v rokoch 2002 – 2007 Ústav elektrotechniky a informatiky). Od roku 2008 tak má univerzita sedem fakúlt.

Rozvoj univerzity stále pokračuje. Brnianska architektonická kancelária Kuba & Pilař architekti pre pardubickú univerzitu navrhla dvojicu budov – Tělovýchovná zařízení Univerzity Pardubice (realizácia 2007) a nový Areál Fakulty chemicko-technologické (dokončený v novembri 2008), ktoré získali hlavnú cenu Grand Prix architektov za rok 2009. V roku 2011 univerzita získala polmiliardovú podporu pre výstavbu výučbového a výskumného centra v doprave (VVCD) v technologickom areáli v Doubravici a celkovú rekonštrukciu objektu v centre mesta v rámci projektu Univerzitný IT pre vzdelávanie a výskum (UNIT).

Rozdelenie 

 Dopravní fakulta Jana Pernera (DFJP) – založená 1993
 Fakulta ekonomicko-správní (FES) – založená 1991
 Fakulta elektrotechniky a informatiky (FEI) – založená ako Ústav informatiky roku 2001, fakultou od roku 2008
 Fakulta filozofická (FF) – založená ako Ústav jazykov a humanitných štúdií (1992), od 2001 Fakulta filozofická
 Fakulta chemicko-technologická (FChT) – založená 1950
 Fakulta restaurování (FR) v Litomyšli
 Fakulta zdravotníckých stúdií (FZS) – pôvodne Ústav zdravotníckych štúdií, založený v roku 2001, samostatná fakulta od roku 2007

Referencie

Literatúra

Iné projekty

Externé odkazy 
 Oficiálna stránka univerzity

 
Univerzity v Česku
Školy v Pardubiciach
Organizácie založené v 1950